SL Uradni list Evropske unije L 178/4

IZVEDBENA UREDBA KOMISIJE (EU) 2017/1242

z dne 10. julija 2017

o spremembi Izvedbene uredbe (EU) št. 809/2014 o pravilih za uporabo Uredbe (EU) št. 1306/2013 Evropskega parlamenta in Sveta v zvezi z integriranim administrativnim in kontrolnim sistemom, ukrepi za razvoj podeželja in navzkrižno skladnostjo

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1306/2013 Evropskega parlamenta in Sveta z dne 17. decembra 2013 o financiranju, upravljanju in spremljanju skupne kmetijske politike in razveljavitvi uredb Sveta (EGS) št. 352/78, (ES) št. 165/94, (ES) št. 2799/98, (ES) št. 814/2000, (ES) št. 1290/2005 in (ES) št. 485/2008 (1) ter zlasti člena 62(2)(a) in (b) ter člena 78(b) in (c) Uredbe,

ob upoštevanju naslednjega:

(1) Člen 21 Izvedbene uredbe Komisije (EU) št. 809/2014 (2) določa zahteve v zvezi z vlogami za pomoč na žival in zahtevki za plačilo v okviru ukrepov podpore na žival. V primeru vrst s kratkim proizvodnim ciklom, tj. s hitrim menjavanjem živali, se število živali, za katere je bil predložen zahtevek za plačilo na žival v okviru ukrepa iz člena 33 Uredbe (EU) št. 1305/2013 Evropskega parlamenta in Sveta (3), lahko bistveno spremeni v letu zahtevka. To lahko povzroči precejšnjo razliko med številom prijavljenih živali v zahtevku za plačilo na žival in številom živali, ki bodo morda imele korist od boljših pogojev za njihovo dobrobit. Posledično se število živali, navedeno v zahtevku za plačilo na žival, izkaže le kot okvirno. V zvezi z navedenimi vrstami s kratkim proizvodnim ciklom bi bilo zato državam članicam treba omogočiti, da vzpostavijo sistem, ki upravičencu omogoča, da zaprosi za podporo glede vseh živali, ki so upravičene do podpore na datum ali v obdobju, ki ga določi država članica. Če računalniških zbirk podatkov ni, bi moralo biti mogoče določiti dejansko število živali na podlagi potrdil o zakolu ali drugih spremnih dokumentov, predloženih pristojnemu organu po datumu predložitve zahtevka za plačilo na žival.

(2) Uporaba meril za izbiro ni obvezna za vse ukrepe ali vrste operacij. Zato bi morali upravni pregledi, opravljeni v zvezi z vlogami za podporo, vključevati le preverjanje navedenega elementa, kadar je to potrebno.

(3) Preverjanje razumnosti stroškov se izvede v fazi upravnih pregledov v zvezi z vlogo za podporo in na podlagi natančno opredeljenega sistema ocenjevanja. Posebna pravila pa bi se morala uporabiti, kadar je tveganje nerazumnih stroškov nizko ali kadar vsebine stroškov ni mogoče opredeliti pred izvedbo operacije.

(4) V skladu s členom 67(1) Uredbe (EU) št. 1303/2013 Evropskega parlamenta in Sveta (4) se lahko znesek podpore določi na podlagi standardnih lestvic stroškov na enoto, pavšalnih zneskov ali pavšalnih stopenj. V takih primerih upravni pregledi ne bi smeli zajemati preverjanja zneska nastalih stroškov in plačil, ki jih je opravil upravičenec.

(5) Pravila o pregledih, ki veljajo za finančne instrumente, bi bilo treba prilagoditi, da se zagotovi skladnost s pravili za upravljanje in kontrolo iz Uredbe (EU) št. 1303/2013 in Delegirane uredbe (EU) št. 480/2014 (5) ter upošteva posebnosti podpore, ki se odobri v obliki finančnega instrumenta.

(6) Pregledi na kraju samem ne bi smeli veljati za izdatke, ki jih je treba plačati, temveč za izdatke, ki se uveljavljajo pri plačilni agenciji. Glede na to, da se izdatki, ki jih je treba plačati, lahko določijo šele po vseh opravljenih pregledih, bi pregled na podlagi navedenih izdatkov povzročil, da je doseganje stopnje kontrole nepredvidljivo. Poleg tega izdatki, ki so predmet pregledov na kraju samem, ne bi smeli vključevati izdatkov, ki jih izvede plačilna agencija le za predplačila, ker navedeni izdatki ne ustrezajo izdatkom, ki jih je imel upravičenec. Poleg tega bi bilo treba izdatke v zvezi s finančnimi instrumenti všteti v doseganje najmanjše stopnje kontrole le v obsegu, kakor jih dejansko preveri pristojni organ. Za zagotovitev izpolnjevanja najmanjše stopnje kontrole za vsako koledarsko leto, bi morali biti pregledi opravljeni do datuma, določenega za predložitev kontrolnih podatkov in kontrolne statistike iz člena 9 Izvedbene uredbe (EU) št. 809/2014.

(7) Da ne bi po nepotrebnem podvajali preverjanj, bi morali pregledi na kraju samem zajemati le elemente, ki še niso bili predmet upravnih pregledov.

(8) V skladu s členoma 48 in 51 Izvedbene uredbe (EU) št. 809/2014 morajo pregledi med drugim preveriti skladnosti z merili za upravičenost, zavezami in drugimi obveznostmi. Poleg tega mora v skladu s členom 50(4)(a) navedene izvedbene uredbe vzorec operacij, ki jih je treba pregledati na kraju samem, upoštevati potrebo po preverjanju ustrezne kombinacije operacij različnih vrst in obsegov. Določbe, povezane z ukrepom, ki zadevajo predmet ali intenzivnost pregledov iz členov od 54 do 59 Izvedbene Uredbe (EU) št. 809/2014, so zato nepotrebne.

(9) Kar zadeva upravne kazni, da bi zagotovili enako obravnavo izbranih operacij in operacij, ki niso bile izbrane za preglede na kraju samem, morajo biti pregledani izdatki v obeh primerih izdatki, ki se uveljavljajo.

(10) Izvedbeno uredbo (EU) št. 809/2014 bi bilo zato treba ustrezno spremeniti.

(11) Spremembe, uvedene s to uredbo, bi se morale uporabljati za vloge za podporo ali zahtevke za plačilo, ki se nanašajo na leta zahtevka ali premijska obdobja od 1. januarja 2018. Vendar bi bilo ob upoštevanju težav, ki so jih v letu zahtevka 2015 imele države članice, ki so morale prilagoditi svoje sisteme, da bi upoštevale rok za predložitev zahtevka za plačilo na žival iz člena 13 Izvedbene uredbe (EU) št. 809/2014, ter sistem znižanj, izključitev in kazni, določenih v Delegirani uredbi Komisije (EU) št. 640/2014 (6), treba za zahtevke za plačilo na žival, ki se nanašajo na leta zahtevkov od 1. januarja 2016, uporabljati določbo, ki omogoča, da se dejansko število živali vrst s kratkim proizvodnim ciklom določi na podlagi potrdil o zakolu ali drugih spremnih dokumentov, predloženih pristojnemu organu po predložitvi zahtevka za plačilo na žival.

(12) Ukrepi iz te uredbe so v skladu z mnenjem Odbora za razvoj podeželja –

SPREJELA NASLEDNJO UREDBO:

Člen 1

Izvedbena uredba (EU) št. 809/2014 se spremeni:

(1) v členu 21 se vstavi naslednji odstavek 4a: „4a. Za vrste s kratkim proizvodnim ciklom, ki prejemajo podporo v skladu s členom 33 Uredbe (EU) št. 1305/2013, lahko države članice, če računalniških zbirk podatkov ni, uvedejo postopke, s katerimi je treba uporabiti podatke iz potrdila o zakolu ali drugih spremnih dokumentov za namene zahtevka za plačilo na žival. Navedeni podatki omogočajo raven zanesljivosti in izvajanja, ki je potrebna za pravilno upravljanje zadevnega podpornega ukrepa na ravni posameznih živali. Postopki iz prvega pododstavka lahko vključujejo sistem, po katerem upravičenec zaprosi za podporo za vse živali, ki na datum ali v obdobju, ki ga določi država članica, izpolnjujejo pogoje za podporo na podlagi podatkov, navedenih v potrdilih o zakolu ali drugih spremnih dokumentih. V takem primeru države članice sprejmejo potrebne ukrepe za zagotovitev, da sta, v skladu z določbami, ki se uporabljajo za zadevni podporni ukrep, datum ali obdobje iz drugega pododstavka jasno opredeljena in znana upravičencu.“;

(2) člen 48 se spremeni: (a) odstavek 2 se spremeni: (i) točka (c) se nadomesti z naslednjim: „(c) skladnost z merili za izbor, kadar se navedena merila uporabljajo;“; (ii) točka (e) se nadomesti z naslednjim: „(e) za stroške iz člena 67(1)(a) Uredbe (EU) št. 1303/2013, brez prispevkov v naravi in amortizacije, preverjanje razumnosti predloženih stroškov. Stroški se ocenijo s primernim sistemom ocenjevanja, ki lahko vključuje referenčne stroške, primerjavo različnih ponudb ali odbor za ocenjevanje. Za operacije s stopnjo podpore do 30 % ali operacije, ki prejemajo podporo v skladu s členom 35 Uredbe (EU) št. 1305/2013, se preverjanje razumnosti stroškov lahko opravi v fazi upravnih pregledov zahtevkov za plačilo. Za operacije z upravičenimi stroški v višini do 5 000 EUR se razumnost stroškov lahko določi s predlogom proračuna, ki ga je predhodno odobril organ upravljanja.“; (b) v odstavku 3 se točki (a) in (b) nadomestita z naslednjim: „(a) zaključene operacije v primerjavi z operacijo, za katero je bila odobrena vloga za podporo; (b) nastalih stroškov in izvedenih plačil, razen kadar se uporablja oblika ali metoda iz člena 67(1)(b), (c) ali (d) Uredbe (EU) št. 1303/2013.“; (c) doda se naslednji odstavek 6: „6. Kar zadeva finančne instrumente iz člena 38(1)(b) Uredbe (EU) št. 1303/2013, se odstavki od 1 do 5 tega člena ne uporabljajo za prispevek k finančnemu instrumentu niti za podporo končnemu prejemniku. Vendar se člena 58 in 59 Uredbe (EU) št. 1306/2013 in člen 9 Delegirane uredbe Komisije (EU) št. 480/2014 (*1) uporabljajo. (*1) Delegirana uredba Komisije (EU) št. 480/2014 z dne 3. marca 2014 o dopolnitvi Uredbe (EU) št. 1303/2013 Evropskega parlamenta in Sveta o skupnih določbah o Evropskem skladu za regionalni razvoj, Evropskem socialnem skladu, Kohezijskem skladu, Evropskem kmetijskem skladu za razvoj podeželja in Evropskem skladu za pomorstvo in ribištvo ter o splošnih določbah o Evropskem skladu za regionalni razvoj, Evropskem socialnem skladu, Kohezijskem skladu in Evropskem skladu za pomorstvo in ribištvo (UL L 138, 13.5.2014, str. 5).“;"

(3) člen 50 se spremeni: (a) odstavek 1 se spremeni: (i) prvi pododstavek se nadomesti z naslednjim: „Izdatki, v zvezi s katerimi se opravijo pregledi na kraju samem, predstavljajo vsaj 5 % izdatkov iz člena 46 in ki jih sofinancira Evropski kmetijski sklad za razvoj podeželja (EKSRP), ki se uveljavljajo vsako koledarsko leto pri plačilni agenciji in ne zadevajo operacij, za katere so bila uveljavljena le predplačila.“; (ii) doda se naslednji tretji pododstavek: „Kar zadeva finančne instrumente, se le plačila končnim prejemnikom, ki so predmet pregleda na kraju samem, prištevajo v izdatke, zajete s pregledi na kraju samem, kot je navedeno v prvem pododstavku.“; (b) v odstavku 2 se prvi pododstavek nadomesti z naslednjim: „Samo pregledi, opravljeni do datuma, določenega za predložitev kontrolnih podatkov in kontrolne statistike v skladu s členom 9, se vštejejo v doseganje najmanjše stopnje iz odstavka 1.“;

(4) člen 51 se spremeni: (a) odstavek 1 se nadomesti z naslednjim: „1. S pregledi na kraju samem se preverja, ali je bila operacija izvedena v skladu z veljavnimi pravili, pri čemer so zajeta merila za upravičenost, zaveze in druge obveznosti v zvezi s pogoji za odobritev podpore, ki jih je mogoče preveriti ob obisku in še niso bili predmet upravnih pregledov. S pregledi se zagotovi, da je operacija upravičena do podpore iz EKSRP.“; (b) doda se naslednji odstavek 5: „5. Kar zadeva finančne instrumente iz člena 38(1)(b) Uredbe (EU) št. 1303/2013, se odstavki od 1 do 4 tega člena ne uporabljajo za prispevek k finančnemu instrumentu niti za podporo končnemu prejemniku. Vendar se člena 58 in 59 Uredbe (EU) št. 1306/2013 in člen 9 Delegirane uredbe (EU) št. 480/2014 uporabljajo.“;

(5) členi od 54 do 59 se črtajo.

(6) v členu 60 se doda naslednji odstavek 4: „4. Z odstopanjem od člena 48(2)(e) se v zvezi z operacijami, ki jih izvaja lokalna akcijska skupina in zajemajo skupino projektov v okviru skupne teme, preverjanje razumnosti stroškov lahko opravi v fazi upravnih pregledov zahtevkov za plačilo v zvezi z navedeno skupino projektov.“;

(7) člen 61 se spremeni: (a) v odstavku 1 se drugi stavek črta; (b) odstavek 2 se nadomesti z naslednjim: „2. Pristojni organ na podlagi upravnih pregledov in po potrebi obiskov na kraju samem pri posredniških finančnih institucijah in upravičencu zagotovi, da so plačila za posredniške finančne institucije v skladu z zakonodajo Unije in dogovorom, sklenjenim med pristojnim organom in posredniško finančno institucijo.“;

(8) v členu 63 se odstavek 2 nadomesti z naslednjim: „2. Upravna kazen iz odstavka 1 se uporablja smiselno za neupravičene izdatke, ugotovljene med pregledi na kraju samem iz člena 49.“

Člen 2

Ta uredba začne veljati sedmi dan po objavi v Uradnem listu Evropske unije.

Uporablja se za vloge za podporo ali zahtevke za plačilo, ki se nanašajo na leta zahtevkov ali premijska obdobja od 1. januarja 2018.

Vendar se točka 1 člena 1 uporablja za zahtevke za plačilo na žival, ki se nanašajo na leta zahtevkov od 1. januarja 2016.

Ta uredba je v celoti zavezujoča in se neposredno uporablja v vseh državah članicah. V Bruslju, 10. julija 2017 Za Komisijo Predsednik Jean-Claude JUNCKER

(1) UL L 347, 20.12.2013, str. 549.

(2) Izvedbena uredba Komisije (EU) št. 809/2014 z dne 17. julija 2014 o pravilih za uporabo Uredbe (EU) št. 1306/2013 Evropskega parlamenta in Sveta v zvezi z integriranim administrativnim in kontrolnim sistemom, ukrepi za razvoj podeželja in navzkrižno skladnostjo (UL L 227, 31.7.2014, str. 69).

(3) Uredba (EU) št. 1305/2013 Evropskega parlamenta in Sveta z dne 17. decembra 2013 o podpori za razvoj podeželja iz Evropskega kmetijskega sklada za razvoj podeželja (EKSRP) in razveljavitvi Uredbe Sveta (ES) št. 1698/2005 (UL L 347, 20.12.2013, str. 487).

(4) Uredba (EU) št. 1303/2013 Evropskega parlamenta in Sveta z dne 17. decembra 2013 o skupnih določbah o Evropskem skladu za regionalni razvoj, Evropskem socialnem skladu, Kohezijskem skladu, Evropskem kmetijskem skladu za razvoj podeželja in Evropskem skladu za pomorstvo in ribištvo, o splošnih določbah o Evropskem skladu za regionalni razvoj, Evropskem socialnem skladu, Kohezijskem skladu in Evropskem skladu za pomorstvo in ribištvo ter o razveljavitvi Uredbe Sveta (ES) št. 1083/2006 (UL L 347, 20.12.2013, str. 320).

(5) Delegirana uredba Komisije (EU) št. 480/2014 z dne 3. marca 2014 o dopolnitvi Uredbe (EU) št. 1303/2013 Evropskega parlamenta in Sveta o skupnih določbah o Evropskem skladu za regionalni razvoj, Evropskem socialnem skladu, Kohezijskem skladu, Evropskem kmetijskem skladu za razvoj podeželja in Evropskem skladu za pomorstvo in ribištvo ter o splošnih določbah o Evropskem skladu za regionalni razvoj, Evropskem socialnem skladu, Kohezijskem skladu in Evropskem skladu za pomorstvo in ribištvo (UL L 138, 13.5.2014, str. 5).

(6) Delegirana uredba Komisije (EU) št. 640/2014 z dne 11. marca 2014 o dopolnitvi Uredbe (EU) št. 1306/2013 Evropskega parlamenta in Sveta glede integriranega administrativnega in kontrolnega sistema, pogojev za zavrnitev ali ukinitev plačil in za upravne kazni, ki se uporabljajo za neposredna plačila, podporo za razvoj podeželja in navzkrižno skladnost (UL L 181, 20.6.2014, str. 48).